Gemeenskap bevry tieners; rand vrou aan(Argieffoto: SA Polisie) Lede van die gemeenskap in Graskop, Mpumalanga, het die afgelope naweek met geweld toegang verkry tot ŉ huis waar twee tieners aangehou is wat na bewering ontvoer is. Volgens lede van dié gemeenskap is die twee tieners, albei 15 jaar oud en van verskillende gesinne, glo Vrydag by ŉ woning in Graskop toegesluit sonder die goedkeuring of medewete van hul ouers. Nadat die nuus die gemeenskap bereik het, het ŉ groep mense saamgetrek om na die huis te gaan waar die tieners vermoedelik aangehou is. Die polisie in die gebied is egter nie oor die tieners se verdwyning ingelig nie. Brig. Selvy Mohlala, polisiewoordvoerder, sê dit het later aan die lig gekom dat die groep na die woning van ŉ 49-jarige vrou is om navraag oor die vermiste tieners te doen. “Die vrou het glo aan die mense gesê dat die betrokke tieners nie by haar is nie, maar wel in Marite naby Bosbokrand,” sê Mohlala. “Die gemeenskap het egter geduld met die vrou verloor en na bewering met geweld toegang tot die woning verkry. Die twee tieners is in die woning aangetref.” Luidens ooggetuies was albei tieners skynbaar in ŉ “onstabiele toestand” en het hulle glo sigbare wonde aan hul lywe gehad. Verdere besonderhede oor die beweerde ontvoering is nog nie in hierdie stadium bekend nie. Die groep mense het die vrou glo uit woede aangerand. Sy het ŉ aantal beserings opgedoen en die polisie is na die toneel ontbied. Die aangerande vrou is onder polisiebewaking na ŉ hospitaal geneem. “ŉ 17-jarige tiener en ŉ 24-jarige man is kort daarna op aanklag van ontvoering in hegtenis geneem.” Die 24-jarige man, Japhet Sekatane, het reeds in die Graskop-landdroshof verskyn. Die saak is tot 12 Julie uitgestel vir verdere ondersoek. Die polisie is ook besig om te verseker dat die minderjarige verdagte, asook die aangerande vrou, eersdaags in die hof sal verskyn.